Οι ***Μέδικοι, οι άρχοντες της Φλωρεντίας*** (αγγλικά: ***Medici: Masters of Florence***) είναι τηλεοπτική σειρά αγγλο-ιταλικής παραγωγής, η προβολή της οποίας ξεκίνησε το φθινόπωρο του 2016 στην Ιταλία και λίγο αργότερα στις υπόλοιπες χώρες. Το σίριαλ επικεντρώνεται στην άνοδο στην εξουσία της οικογένειας των Μεδίκων την περίοδο της Αναγέννησης στη Φλωρεντία.

Πλοκή
-----

Η σειρά διαδραματίζεται τον 15ο αιώνα και επικεντρώνεται στην ιστορία της ισχυρής οικογένειας των Μεδίκων. Πρωταγωνιστής είναι ο Κόζιμο ο Πρεσβύτερος, ο οποίος μετά το θάνατο του πατέρα του το 1429, πρέπει, ως αρχηγός πλέον της οικογένειας, να φροντίσει τα συμφέροντα του οίκου των Μεδίκων (που είχαν στην κατοχή τους μια από τις πιο ισχυρές τράπεζες της εποχής ) και να ακολουθήσει τις πολιτικές του φιλοδοξίες, που θα τον φέρουν σε οξεία αντιπαράθεση με άλλες ισχυρές οικογένειες της πόλης και κυρίως με τον Ρινάλντο ντέλι Αλμπίτσι, ο οποίος εναντιώνεται στην άνοδο της μεσαίας τάξης, που αντιπροσωπεύουν οι Μέδικοι, αλλά και στα σχέδια του Κόζιμο για την αρχιτεκτονική στη Φλωρεντία.

Και στο εσωτερικό του οίκου των Μεδίκων δεν βασιλεύει η αρμονία. Ο Κόζιμο έχει έναν εντελώς διαφορετικό χαρακτήρα από τον αδελφό του Λαυρέντιο, πράγμα το οποίο δημιουργεί τριβές και εντάσεις. Η σύμπνοια που υπάρχει στην αρχή της σχέσης με τη σύζυγό του θα διαταραχθεί όταν ο Κόζιμο εξορίζεται από τους πολιτικούς του αντιπάλους και στη Βενετία γνωρίζει μια πανέμορφη σκλάβα, τη Μανταλένα, που θα γίνει ερωμένη του και θα του χαρίσει έναν γιο. 

Σε διάφορα φλας μπακ εμφανίζεται ο Τζιοβάννι ντι Μπίτσι των Μεδίκων, πατέρας του Κόζιμο, ιδρυτής της τράπεζας των Μεδίκων και πρώτη σημαντική προσωπικότητα της οικογένειας. Χάρη στην οικονομική συμφωνία που είχε συνάψει το 1413 με το Βατικανό, μετέτρεψε την τράπεζα των Μεδίκων σε μια ασυναγώνιστη οικονομική δύναμη. Σύμφωνα με το σενάριο, ο Τζιοβάννι δολοφονήθηκε και ο γιος του πρέπει να ανακαλύψει τους δολοφόνους του για να προστατέψει την οικογένεια και τον εαυτό του. 

Έχει ανακοινωθεί από τον δημιουργό της σειράς η προετοιμασία για τον δεύτερο κύκλο της σειράς, που θα επικεντρώνεται στον εγγονό του Κόζιμο, τον Λαυρέντιο τον Μεγαλοπρεπή.

Γυρίσματα
---------

Εκτός από τα γυρίσματα που έγιναν σε στούντιο, πολλές σκηνές της σειράς τραβήχτηκαν σε διάφορα ιστορικά μέρη της Τοσκάνης και του Λάτιου.

* Το Κάστρο του Μπρατσιάνο, σε απόσταση 30χλμ. από τη Ρώμη, χρησιμοποιήθηκε για αρκετές σκηνές που εκτυλίσσονται στους δρόμους της Φλωρεντίας, χρησίμευσε ως η είσοδος της οικίας των Μεδίκων στη Φλωρεντία καθώς επίσης και ως το πατρικό της Κοντεσίνα ντε' Μπάρντι.
* Η Βίλα Φαρνέζε, μια αναγεννησιακή βίλα στην πόλη Καπραρόλα, 50χλμ από τη Ρώμη, παρουσιάστηκε ως η βίλα των Μεδίκων και στους κήπους της γυρίστηκαν σκηνές που παρουσίαζαν τους κήπους του Βατικανού.
* ΤολΦα
* Το Κάστρο του Σαντα Σεβερα
* Το Βιτέρμπο, με το μεσαιωνικό ιστορικό του κέντρο, χρησιμοποιήθηκε για τις σκηνές που διαδραματίζονται στους δρόμους της Ρώμης.
* Η Έπαυλη του Αδριανού στο Τίβολι έγινε το σκηνικό της συνάντησης του Κόζιμο με τον Ντονατέλλο.
* η Πιέντσα, χρησιμοποιήθηκε σε πολλές εξωτερικές σκηνές των δρόμων της Φλωρεντίας. Το Μέγαρο Πικκολόμινι παρουσιάζεται στη σειρά ως το μέγαρο των Μεδίκων και το Δημαρχείο της πόλης ως η Τράπεζα των Μεδίκων.
* Το κάστρο της Σάντα Σεβέρα, 30χλμ. βόρεια της Ρώμης, παρουσιάστηκε ως το μέγαρο του Καρδινάλιου Βαλτάσαρ Κόσσα.

Διάφορα εξωτερικά γυρίσματα έγιναν στο Μοντεπουλτσιάνο, στο Σαν Κουίρικο ντ' Όρτσια, στη Ρότα, στην Πιστόια και φυσικά στη Φλωρεντία. Τα γυρίσματα ξεκίνησαν από τη Φλωρεντία στις 30 Σεπτεμβρίου 2015 και διήρκεσαν 18 εβδομάδες.

Καστ
----

Κυριότεροι χαρακτήρες:

| Πρόσωπα | Ηθοποιοί | Σημειώσεις |
| --- | --- | --- |
| Κόζιμο ο Πρεσβύτερος | Ρίτσαρντ Μάντεν |  |
| Τζιοβάννι ντι Μπίτσι των Μεδίκων | Ντάστιν Χόφμαν | πατέρας του Κόζιμο |
| Λαυρέντιος ο Πρεσβύτερος | Στιούαρτ Μάρτιν | αδελφός του Κόζιμο, δευτερότοκος γιος του Τζιοβάννι |
| Κοντεσίνα ντε' Μπάρντι | Άνναμπελ Σόλι | σύζυγος του Κόζιμο και μητέρα του Πιέρο |
| Μάρκο Μπέλο | Γκουίντο Καπρίνο | βοηθός του Κόζιμο |
| Πιέρο των Μεδίκων | Αλεσσάντρο Σπερντούτι | γιος του Κόζιμο και της Κοντεσίνα |
| Ούγκο Μπεντσίνι | Κεν Μπόουνς | διαχειριστής της τράπεζας των Μεδίκων |
| Ρινάλντο ντέλι Αλμπίτσι | Λεξ Σρέινελ | τέως φίλος του Κόζιμο και τωρινός εχθρός του |
| Αντρέα ντε' Πάτσι | Ντάνιελ Καλτατζιρόνε | μέλος της Αρχοντίας |
| Λουκρητία Τορναμπουόνι | Βαλεντίνα Μπελέ | σύζυγος του Πιέρο και μητέρα του Λαυρεντίου του Μεγαλοπρεπούς |
| Φιλίππο Μπρουνελλέσκι | Αλεσσάντρο Πρετσιόζι | αρχιτέκτονας, κατασκευαστής του περίφημου θόλου στον καθεδρικό ναό της Φλωρεντίας |
| Ορμάννο ντέλι Αλμπίτσι | Εουτζένιο Φραντσεσκίνι | γιος του Ρινάλντο |
| Μανταλένα | Σάρα Φέλμπερμπάουμ | ερωμένη του Κόζιμο |
| Μπιάνκα | Μίριαμ Λεόνε | πλύστρα, πρώτος έρωτας του Κόζιμο |
| Ριτσιάρντο | Μίκαελ Σκέρμι | πολίτης της Φλωρεντίας πιστός στους Μεδίκους |
| Εμίλια | Τατιάνα Ναρντόνε | κυρία επί των τιμών της Κοντεσίνας |
| Αλεσσάντρα ντέλι Αλμπίτσι | Βαλεντίνα Τσέρβι | σύζυγος του Ρινάλντο και μητέρα του Ορμάννο |
| Μπερνάρντο Γκουαντάνι | Μπράιαν Κοξ | τραπεζίτης και πολιτικός προσκείμενος στη φατρία των ντέλι Αλμπίτσι |
| Πικάρντα Μπουέρι | Φράνσις Μπάρμπερ | μητέρα του Κόζιμο |
| Ντονατέλλο | Μπεν Σταρ | γλύπτης |
| Πάπας Ευγένιος Δ΄ | Ντέιβιντ Μπάμπερ |  |
| Τζάκοπο ντε' Πάτσι | Σον Μπιν |  |
|

Επεισόδια
---------

* 1ο: Προπατορικό αμάρτημα

Το επεισόδιο ξεκινά με τον θάνατο του πατριάρχη της οικογένειας των Μεδίκων, Τζιοβάνι, θάνατος που, όπως ανακαλύπτει ο γιος του Κόζιμο δεν ήταν από φυσικά αίτια αλλά από εγκληματική ενέργεια: ο πατέρας του πέθανε τρώγοντας σταφύλια που είχαν δηλητηριαστεί με κώνειο. Το γεγονός αυτό αποφασίζει ο Κόζιμο να το κρατήσει κρυφό και να ψάξει να βρει το δολοφόνο. Ο Κόζιμο αναλαμβάνει τα ηνία της τράπεζας των Μεδίκων και εκλέγεται στη θέση του πατέρα του στο συμβούλιο της Φλωρεντίας. Εκεί θα έλθει αμέσως σε αντιπαράθεση με την οικογένεια των Αλμπίτσι, όταν ο Δούκας του Μιλάνου επιτεθεί και καταλάβει την πόλη Λούκκα, αποσπώντας την από την κυριαρχία της Φλωρεντίας. Σε διάφορα φλας μπακ που μεσολαβούν βλέπουμε πως ο Κόζιμο στα νιάτα του ήθελε να γίνει καλλιτέχνης και όχι τραπεζίτης και πως ο πατέρας του βοηθώντας τον καρδινάλιο Κόσσα να γίνει πάπας κατάφερε να κάνει πανίσχυρη την τράπεζα των Μεδίκων. 

* 2ο: Ο Θόλος και η Οικία

Ο πόλεμος με το Μιλάνο γονατίζει τους κατοίκους της Φλωρεντίας και προκαλεί σοβαρές δυσχέρειες στο εμπόριο των Μεδίκων. Ο Αλμπίτσι ασκεί πιέσεις για τη συνέχιση του πολέμου και ενώ ο Κόζιμο μοιάζει να μην του αντιτίθεται, προσπαθεί κρυφά να πείσει τον Πάπα να επέμβει για να γίνει εκεχειρία. Για να βοηθήσει τους κατοίκους της πόλης και να ζωντανέψει το εμπόριο, αποφασίζει να αναθέσει στον Μπρουνελέσκι την ολοκλήρωση του θόλου του ναού της Σάντα Μαρία ντελ Φιόρε, κατασκευή που τον απασχολούσε από τα νεανικά του χρόνια, όμως η επέμβαση του πατέρα του τον είχε αναγκάσει να εγκαταλείψει τις καλλιτεχνικές του ανησυχίες και να ασχοληθεί με τις οικογενειακές επιχειρήσεις. Για χάρη του πατέρα του και την κοινωνική άνοδο της οικογένειας είχε επίσης δεχτεί να παντρευτεί την Κοντεσίνα, γόνο παλιάς ξεπεσμένης οικονομικά οικογένειας. Το δεξί του χέρι, ο Μάρκο Μπέλο, συνεχίζει τις έρευνες για να βρει ποιος δηλητηρίασε τον Τζιοβάνι. Αφού οι προσπάθειές του Κόζιμο για τη μεσολάβηση του Πάπα δεν φέρνουν αποτέλεσμα, κλείνει μια κρυφή συμφωνία με το Μιλάνο και ο πόλεμος τερματίζεται. Όμως στη Φλωρεντία εμφανίζεται η πανούκλα.

* 3ο: Μαύρη πανώλη

Η οικογένεια των Μεδίκων απομακρύνεται από τη Φλωρεντία για να γλιτώσει από την πανούκλα αλλά στην πόλη τα πράγματα δεν είναι ευνοϊκά γι’ αυτούς. Οι έρευνες για τη δολοφονία του Τζιοβάνι καταλήγουν στο πρόσωπο του Λούπο Κορόνα, φίλου των Αλμπίτσι, ο οποίος όμως πεθαίνει από πανούκλα πριν προλάβει να μιλήσει. Ο πόλεμος και η επιδημία έχουν σοβαρότατες συνέπειες στις οικονομικές δοσοληψίες των Μεδίκων. Ο Αλμπίτσι διαδίδει τη φήμη ότι η πανούκλα είναι θεϊκή τιμωρία γιατί ο θόλος του ναού κατασκευάζεται με τα χρήματα των τοκογλύφων Μεδίκων και παρακινεί το λαό να καταστρέψει το έργο. Η μητέρα του Κόζιμο, μολυσμένη κι αυτή από την πανούκλα, πεθαίνει και η Λουκρητία χάνει το μωρό που κυοφορεί. Ο Κόζιμο επιστρέφει στη Φλωρεντία και, για να εμποδίσει τα καταστροφικά σχέδια του Αλμπίτσι για το θόλο, μετατρέπει το ναό σε νοσοκομείο για τους μολυσμένους. Ο Αλμπίτσι βάζει να τον συλλάβουν με την κατηγορία ότι δολοφόνησε το γιατρό που είχε ανακαλύψει τη δηλητηρίαση του Τζιοβάνι, καθώς και τον φαρμακοποιό που ήταν αναμεμειγμένος στην υπόθεση.

* 4ο: Ημέρα της κρίσης

Ενώ η δίκη του Κόζιμο αρχίζει, ο Πιέρο αναζητά αποδείξεις που να αθωώνουν τον πατέρα του και ο Κόζιμο ζητά από τη σύζυγό του να επηρεάσει κάποιους από τους δικαστές του. Ο Αλμπίτσι φροντίζει το φαγητό που πηγαίνουν στον Κόζιμο να είναι δηλητηριασμένο. Σε φλας μπακ βλέπουμε πως οι κινήσεις του Τζιοβάνι, πριν 20 χρόνια, δημιούργησαν αυτό το άσβεστο μίσος των Αλμπίτσι για τους Μεδίκους. Ο Λορέντσο μαζεύει στρατό και πολιορκεί τη Φλωρεντία ζητώντας να αφεθεί ελεύθερος ο αδελφός του. Οι άρχοντες παρά ταύτα καταδικάζουν τον Κόζιμο σε θάνατο, αλλά η Κοντεσίνα τους πείθει να μετατρέψουν την ποινή σε εξορία, υποσχόμενη την απόσυρση των μισθοφόρων του Λορέντσο. Ο Κόζιμο διαφωνεί με την επιλογή της γυναίκας του, γι’ αυτό, θυμωμένος, φεύγει μόνος του για την εξορία, αφήνοντάς την στη Φλωρεντία.

* 5ο: Πειρασμός

Ο Κόζιμο πηγαίνει εξορία στη Βενετία. Κινεί τα νήματα έτσι ώστε να του επιτρέψουν οι άρχοντες της Φλωρεντίας να γυρίσει πίσω στην πόλη του. Στη Βενετία γνωρίζει τη Μανταλένα με την οποία δημιουργεί ερωτική σχέση, ενώ πίσω στη Φλωρεντία η Κοντεσίνα συναντά τον Έτσιο Κονταρίνι, τον νεανικό της έρωτα. Ο Αλμπίτσι στο μεταξύ προσπαθεί να επιβάλει την εξουσία του στη Φλωρεντία και δημιουργεί μεγάλες δυσαρέσκειες.

* 6ο: Κυριαρχία

Έπειτα από 1 χρόνο εξορίας, ο Κόζιμο επιστρέφει στη Φλωρεντία και αρχίζει να εδραιώνει την εξουσία του. Ο Ρινάλντο φυλακίζεται με την ίδια κατηγορία για την οποία είχε δικαστεί παλαιότερα ο Κόζιμο και καταδικάζεται εις θάνατον. Ο πάπας βρίσκει καταφύγιο στη Φλωρεντία από τις ταραχές που έχουν ξεσπάσει στη Ρώμη και ζητά να μετατραπεί η ποινή του Αλμπίτσι σε εξορία. Αφού αναχωρήσουν από την πόλη, ο Ρινάλντο και ο γιος του σκοτώνονται από μισθοφόρους. Η Κοντεσίνα εκφράζει τα παράπονά της στον Κόζιμο γιατί μετά το θάνατο του Τζιοβάνι, παραμελεί τα συζυγικά του καθήκοντα και μάλιστα τώρα έχει φέρει και την ερωμένη του από τη Βενετία.

* 7ο: Καθαρτήριο

Ο Κόζιμο νοιώθει ενοχές για το θάνατο των Αλμπίτσι. Ο Μάρκο Μπέλο του φανερώνει το αποτέλεσμα των ερευνών του για τον δηλητηριασμό του Τζιοβάνι. Ο Κόζιμο επιλέγει έναν λαδέμπορο ως υποψήφιό του για να διαδεχθεί τον Αλμπίτσι, αλλά ο έμπορος δολοφονείται και τη θέση του παίρνει ο Αντρέα Πάτσι. Ο Ούγκο φανερώνει στους Μεδίκους ένα μυστικό που αφορά την ερωμένη του Λορέντσο, τη Ρόζα, και τον γιο τους.

* 8ο: Φώτιση

Οι φήμες για εμπλοκή του Κόζιμο στη δολοφονία του Αλμπίτσι προκαλούν τριγμούς στην τράπεζα των Μεδίκων γιατί εξαιτίας τους υπάρχει κίνδυνος να χάσουν τον καλύτερο πελάτη τους, τον πάπα. Ο Λορέντσο από την άλλη ερευνά την ανάμειξη του Πάτσι στην δολοφονία του Ριτσιάρντο, έρευνα που θα έχει τραγικές συνέπειες.

Σημειώσεις
----------

Παραπομπές
----------

1. ↑  «Ο πρώτος μεγαλοτραπεζίτης του κόσμου, Κόζιμο των Μεδίκων». apokoronaslife. 2 Ιουλίου 2015. Ανακτήθηκε στις 9 Φεβρουαρίου 2017. [*νεκρός σύνδεσμος*]
2. ↑  «I MEDICI: I SIGNORI DI FIRENZE». Lux Vide. Αρχειοθετήθηκε από το πρωτότυπο στις 25 Οκτωβρίου 2016. Ανακτήθηκε στις 11 Φεβρουαρίου 2017.
3. ↑  
Whitney Friedlander (24 Σεπτεμβρίου 2015). «Dustin Hoffman, Richard Madden to Star in TV Drama About Italy's Medici Family». Variety. Ανακτήθηκε στις 11 Φεβρουαρίου 2017.
4. ↑  «I Medici, Luoghi e ambientazioni». RAI. Αρχειοθετήθηκε από το πρωτότυπο στις 12 Δεκεμβρίου 2016. Ανακτήθηκε στις 11 Φεβρουαρίου 2017.
5. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 25 Σεπτεμβρίου 2019. Ανακτήθηκε στις 26 Φεβρουαρίου 2017.
6. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 7 Μαρτίου 2017. Ανακτήθηκε στις 6 Μαρτίου 2017.
7. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 21 Σεπτεμβρίου 2019. Ανακτήθηκε στις 6 Μαρτίου 2017.
8. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 21 Σεπτεμβρίου 2019. Ανακτήθηκε στις 6 Μαρτίου 2017.
9. ↑  «Villa Adriana, Villa d'Este e Palazzo Farnese nel film 'I Medici'». Villa Adriana, Villa d'Este. 15 Ιανουαρίου 2016. Αρχειοθετήθηκε από το πρωτότυπο στις 26 Οκτωβρίου 2018. Ανακτήθηκε στις 11 Φεβρουαρίου 2017.

Εξωτερικοί σύνδεσμοι
--------------------

* Επίσημη ιστοσελίδα
* *Μέδικοι, οι άρχοντες της Φλωρεντίας*   στην IMDb
* Το τραγούδι της σειράς από τους Paolo Buonvino και Skin